floriandebaene/DutchDraCor4ML huggingface dataset:
het waer meer dan tijt dat het naem een ent
want wij weeten ons selfs niet langer te spijsen
om dat die nering dus lang blijft apsent
Dat die nering van u dus lang blijft gewent
doer wien raecte die nering eerst onder die voet
doer wien is die nering so lelijck geschent
doer wien creech nering sulcken tegen spoet
Oorloch heeft het gedaen siet dit wel vroet
die quam seer snellick en heel verbaest
so wreet so vinnich en so verwoet
so dat hij neering vermoorden bij naest
Och veel mensch voer oorloch waert ghij die quaest
waer doer die nering raeckten ter neer
als verwoeste beesten hebt ghij geraest
daer door raecten die nering tot oneer
die nering is wel starck maer van complexie teer
daer en hebt ghij niet eens op geacht
want ghij hebt u gestelt tegen godt die heer
waer door ghij die nering hebt te niet gebracht
Het is wonder dat alt tvolc hier niet om en lacht
datmen mijn hier van wijl geven die schult
Oorloch heeft ijmmers die nering verkracht
doer oorloch is ijmmers alt ongeluck vervult
Hoort veel mensch hebt mijn doch gedult
en hoort wat ic u sal houwen voor oogen
tegens den armen hebt ghij gebrult
gelijcken een leeu dit is ijmmers
                            ongelogen
hier mee hebdij gods gramschap over u getogen
en weduwen en wesen en hebt ghij niet bijgestaen
en waer ghij cont hebt ghij dat volck bedrogen
met suptile comanschap vrij sonder waen
lichte wicht valsche mat hebt ghij het volck gedaen
dit sijn ijmmers wercken die godt misprijst
Och veel menschen hoe wijl u die heer noch slaen
ist dat ghij hier van ghien leetwesen en bewijst
Van anxt veel menschen hart schier ijst
om dat ghi gebruijckt alsulcke reeden
veel menschen haer opt thooft schier grijst
om dat ghij alsulcx gaet verbreden
Och ghij hebt u ock te dijck buijten getreden
also dat veel menschen dat oock wel weet
u arbeijdts loon hebt ghij so qualick gaen besteden
dat ghij so suerlijck wont al mijt u sweet
en u wijf en kijnder elck van honger creet
en ghij hilt het gelt verstaet wel ditten
en ghij en hebt u selfs daer niet om gecleet
maer ghij ginct dat in die harberch verhitten
en liet u wijf en kinder so elendich sitten
hoe dunct u hoe wijlt ghij dit verantwoorden
op een pennick ghinct ghij tegen u wijf vitten
en verdronct dat so onnut twelck niet en behoorden
Dorst ick ick sou seggen dat ghij mijn verstoorden
om dat ghij mijn so treet op mijn voet
al hadt ic u wel eer sien hangen ankoorden
ick hadder om gelacht maer ick neemt nu int goet
Wel siet dat ghij sulcx niet meer en doet
want godt salt ongewroken laten niet
en doet voort an penitencie en boet
so sult ghij van godt niet worden angesprooken
wanneer veel mensch sulcx wort ontlooken
so is hij verstort en is strax te paert
en dat hooft begint hem strax te roocken
maer den gemeen burger en is so niet van aert
och veel mensch dat ghij ock so waert
dat ghij u allendicheijt conde besien
maer ghij en acht het niet watmen u verclaert
dus en sal u van die nering ghien heijl geschien
Compt dat door mijn wilt mijn dat bedien
met corte woorden niet veel te kaken
ghij sout den gemeen burger wel maken op die bien
maer ic hoop dat ghij daer self sult toe raecken
en nu sult ghij mijn ock dat waer maecken
want ghij seijden thans dat ick was den oorsaeck
dat oorloch die nering so lelick ghinck schaken
segt nu waeronn en doet nu u uutspraeck
Dat sal ic wel doen in trouwen
                            jaeck  8
ick salt nu voort gaen bringen int licht
maer wart niet quaet als ic u op u seer raeck
want een penninck en is niet waert u duecht van gewicht
en datmen overal sulcken elendicheijt sicht
dat comt al doer u alsment wel
                            anschout
en datter so menigen brandt is gesticht
en so menich vermoort is jonck en out
daer hebt ghij so lang over gebroudt
meer dan vier jaer jae meer dan vier mael elf
en mijn dunct dat het u noch niet en beroudt
dus ic u boesheijt niet langer en bedelf
ghij waert waerdich datmen u begraefden onder een schelf
ten waer ghien ongelick ghij hadts wel verdient
ghij wilt het een ander wijten en ghij deet het self
ic moetet u segghen al waert ghij mijn vrient
Wel segt hoe soe
maer doen u die nering van godt was gelient
dat ghij die ordelijck soudt gebruijcken
tot u eijgen selfs hebt ghijt slechts gemient
ghij hebtse mishandelt hoort naet ontluijcken
u wellust hebt ghij daer uut gaen suijcken
ghij gebruijckten haer schandelijck dit wel probeert
ghij achten haer niet meer dan verdorde struijcken
sij was u dienstich en ghij hebtse onteert
ghij naemt haer niet waer maer ghij hebt geboeleert
dat mach ic wel seggen en liegen niet
dat ghij met haer uut rekinge sijt gekeert
nae die tavarn seer naerstich met vliet
ende den armen liet ghij int verdriet
dus hebt ghij die nering met voeten getreden
gulsicheijt oncuijsheijt is van u
                            geschiet
en tot brassen en suijpen ginct ghij het gelt besteden
hoevaerdich pomposich hebt ghij u gaen cleden
ende om den naecten hebt ghij niet eens gedocht
ghij gebruijckten die nering sonder bescheijt oft reden
waer duer ghij haer tot niet hebt gebrocht
Weet ghij niet meer
Soudt u misbruijck van mij warden ontknocht
ic hadt wel werck een helen dach
hoe dat ghij malcander met warschappen besocht
prinsepael vastelavons alsmen wel sach
ghij hilt warschappen al sonder verdrach
die voor hondert gulden stonden al eer ghij scheijden
dit maecte voer gods ogen een swaer geclach
dat ghij sulcke warschappen bereijden
en den armen stonden voor u duer en schreijden
en daer hebt ghij u oghen van
                            gedraijt
Ja tis noch veel quaer dan ic can verbreijden
so onnut als ghij u gelt hebt gesaeijt
Och veel menschen tis tijt dat ghij huijlt ende graijt
over dat elent dat u sal
                            over comen
so vort als ghij den heer niet weer en paijt
met leetwesen uwer sonden en leven als die vromen
Of die torn gods sal u bestromen
Ick en loof niet of ghij begint te dromen
dat ghij dus vijleinich begint te spreeken
heb ic u of ijmant het tsijn benomen
segt dat of swijcht // want wilt ghij staen preecken
Wat wijlt ghij den draeck mijt hem gaen steecken
hij seijt u die waerheijt al wilt ghijt niet weeten
this over lange jaren wel gebleecken
maer ic peijns dat het u nu al is vergeten
hoe dapper dat ghij plecht te drincken te eeten
wanneer datter een van u geslacht was doot
die wijn ginctmen daer met schalen uutmeten
en die vrinden mosten te gast sijn genoot
daer hilt men dan een maltijt van 8 oft 10 pont groot
want het was die banier het most so weesen
al hadden die armen binnens huijs ghien broot
daer en ginctmen niet eens voor vresen
want elc woudt van die werelt sijn gepresen
en noch moet ic u een weijnich ontwinnen
noch een stick of twie moet ic u op leesen
watte vergaringe ghij placht te beginnen
als kopperen hout reijsen buijten en binnen
daer hadmen gebraen pastijeen alderleij vis
alle dominacien ginct ghij seer beminden
ghij docht tsou ewich dueren ghij haddet al wis
eijlaes u voornemen is gevallen mis
och ghij sijt u selfs geweest onvroet
al u wellust des vleijs siet wattet nu is
hier voor geeft u godt alle tegenspoet
hoe hebmen u sien lopen als beesten verwoet
het scheen anders niet oft ghij waert uutsinnich
want men sach u grijpen nae een ander mans goet
Och veel mensch ghij waert so wreet so vinnich
elck hout hem nu costel maer men sacher so minnich
die so naerstich waren om haer handen te roeren
veel mensch ghij waert u ock onderwinnich
na ander mans goet sach ic u wel loeren
Jae die honger maecten veel dieven en hoeren
het was te beclagen O jaet ach harm
twas al in roer wast burger of boeren
daer was in de stadt so menigen legen darm
Ghij gemeen burger ghij liep u oock wel warm
ghij ginct u ock wel dapper spoen
ghij quaemt so dick met enen crommen arm
ghij weerden u wel dapper en koen
gemene burger
This waer want ic sacht veel menschen
                            doen  9
jonck ende out cleijn ende groot
ic en hadde daer in ghien quaet vermoen
neen ic in trouwen verstaet het bloot
Weet ghij wel dat u godt sulcx verboot
in die thien geboden staet het geschreven
steelt niet staet daer al hebt
                            ghij noot
of dunct u dat daer an niet en is bedreven
noch seijt paulus mijn vrijendt verheven
met clare reden al sonder tooven
wie niet en arbeijt seijt hij sonder sneven
die sal niet eeten dus wilt niet meer rooven
noch seijt hij van den geen die niet en geloven
wat een grouwel dattet is wilt hier op mercken
en noch sijn sij meerder van godt verschoven
die voor wijf en kijnder niet willen wercken
Och waer ic loop tot eniger percken
die oprechte nering can ic niet anschouwen
och ic soudt so garn ontslaen mijn vlercken
om te arbeijden al sonder flouwen
Als ghij die nering hebt cont ghijse niet houwen
dan leeft ghij rebellick en gaetse misbruijcken
ghij drinct en speelt en laet wijf en kijnder in rouwen
dus moet ghij an den duijm nu suijcken
wie u die waerheijt ginc ontluijcken
en die u ten besten dan woude raen
die mosten door u wreetheijt swijgen en duijcken
of ghij wijlden haer stracx smijten en slaen
ghij seijden seer stoudt wat leijter u aen
drinck ic speel ic // ick moet het selfs winnen
en die u wel eertijts goet hebben gedaen
die en willen u nu niet bekinnen
want ghij hebt haer goet mee helpen verslinnen
dat selfde moet ghij nu becopen
die u wel eertijts plach te beminnen
die verblijden haer dat sij u aldus sien loopen
maer dat ghij noch u ogen deet oopen
en kenden u schuldich voor die heer gepresen
en dencken u niet meer met die sondaers te verknopen
ick hoop dattet wel haest wadt beter soudt weesen
Dat hoop ic te doen mijn vrient uut gelesen
ic beken voor godt seer groot mijn schult
wel thien duijsent pont dus mach ick wel vresen
want mijn sonden die sijn seer meijnichfult
O heer weest met mijn doch gedult
geeft mijn toch u geest dat ic u mach bekennen
met u heijligen geest mijn doch vergult
sonder u blijf ic int ewijch schennen
die vorsten des werelts mijn altijt nae rennen
en mijn eijgen vleijs is daer ock toe genegen
en dees benautheijt o heer wilt toch van mij wennen
en geeft ons die nering o heer te degen
dat wij die gebruijcken maer niet so wij plegen
maer redelijck ende oock tot uwer eer
geeft ons daer tho O heer uwen segen
dan sullen wij u dancken seer
So doende sal godt sijn oghen slaen neer
en sal u verhooren sonder verdrach
hem te dienen in al onse handel is sijn begeer
want hij is die geen die ons helpen mach
Och die thuijs van nering open sach
en dat ons die nering mocht gebueren
dan souden wij niet maecken sulcken geclach
maer eijlaes nu blijven wij noch in trueren
Laet ons met malcanderen naerstich spueren
om thuijs op te crijgen al met gewelt
of onse dingen die blijven altijt lueren
dat siet ghij wel twert u gespelt
Ghij en doet anders niet dan ghij u selven quelt
ende ghij en spreckt ock ghien bescheijt
weet ghij wel dat ghij u selven stelt
tegens godt ons alder maijesteijt
Veel menschen willent hebben mijt haer eijgen wijsheijt
of sij willent al hebben mijt haer eijgen cracht
maer nering en welvaert in gods handen leijt
die moet het geven hier wel op acht
Och veel mensch waert ghij also bedacht
dat ghij onderwijs en hulp begeerden
om thuijs op te criegen ic segt u vast
die soudt u wel seggen wat u deerden
Wel of ic mijn dan verneerden
soudt ghij mijn dan wel connen wijsen
wat mijn schurt of waert mijn faelgierden
daer van wijlde ic u dancken en prijsen
Alsmen u met die waerheijt gaet spijsen
dan wert ghij toornich ende quaet
ghij hout u so qualick dat een mens mach ijsen
en men comen strax van u inden haet
Neen isser ijmant die mijn weet te geven raedt
ic wijl hem dancken mijn leven lang
tsoudt ock sijn tot den gemenen burgers baet
hij soude oock comen uut drux bedwang
Begeert ghij dat ic neem wel strax mijn gang
om een te haelen die u wel sal raden
ghij en darft niet vresen ofte wesen bang
want hij sal u niet letten hinderen of schaden
met lieflijcke woorden sal hij u versaden
en hij sal u wel seggen wat ghij hebt useert
wilt ghij u dan stellen onder sijn genaden
gelijcken een meester sijn crancken probeert
wanneer hij hem geseijt heeft waert hem deert
wijl hij dan gehulpen sijn so geeft hij
                            hem raet  10
wanneer hij dan die meester accepteert
hem overgevende hoet met hem gaet
dan seijt hem die meester waert op staet
eer hij hem drancken tot gesontheijt in geeft
of anders soudt blijven al even quaet
so moet het ock met u gaen dit wel ancleeft
Wel siet dat ghiere een criecht die daer kennis of heeft
ic bidt u vriendelijck wijlt hem doch haelen
Jae tverdriet veel mens datmen dus leeft
in dusken benautheijt als wij gaen dwalen
meest alle menschen beginnen te falen
want sij en weeten niet langer voort te raecken
veel mensch laeten den moet al daelen
maer hadden sij die nering dan souden sijt wel maken
Neringe loos te leven dat en sijn ghien cleine saecken
en het heeft hier geduert een lange tijt
This lang geleden datmen van neringe spraecken
mijn dunct sij is te soecken noch also wijdt
Ick hoop dat wij haest sullen worden verblijt
daer salder een om goet onderwijs gaen treen
hoet huijs op sal comen sonder respijt
want waert huijs open so waren wij te vreen
Om guet onderwijs so gae ick nu heen
van stonden so wijl ick naerstich loopen
en ick sal hem die saeck te recht verbreen
hoe veel mens nae goet onderwijs gaet hoopen
Nu hoop ick salt huijs haest gaen oopen
binnen corten tijt vrij onbesweecken
Ghij sout self tot hem gaen u saeck te ontknopen
en geven te kennen al u gebreecken
Ick can mijt sulck volck so qualick spreecken
want ick hebber mee gehadt ghien conversacij
ick en can met ghien schone woorden smeecken
en ick peijns wel dat ick niet stae in sij gracij
soudt ghij ouwaer gaen tot eniger stacij
ghij soudt wel gaen can ick wel ramen
ghij souter wel gaen sonder discimulacij
soudt ghij daer voert gelts bij malcander versamen
Hier coompt weijnich volckx niet al den lamen
maer snellijck compt hij an vrij ongeblaemt
goet onderwijs brengt hij mee sonder schamen
nu doet hij als een broeder betaemt
goet onderwijs
Wat is u begeeren segt vrij ongbeschaemt
vreest niet te seggen u begeren
maer wijlt mijn eerst seggen hoe ghij sijt genaemt
want men vint veel menschen so wreet als beren
Dat moecht ghij mijt die waerheijt wel alijeeren
Datmen veel mens bij sijn woort sal geloven
van binnen een een wolf hart en gecleet mijt schaeps cleren
Devotich habijt als van die werelt verschoven
maer dat laet ick varen en ick wijl sonder toven
Ons namen seggen en hoe dat wij heeten
Op dat ghij u over ons niet en gaet bedroven
Denckende dat wij onrecht u gaen uutmeten
weijnich volckx is mijn naem wijlt dit doch weten
ick ben onbekent van veel menschen hier te lant
en heb langen tijt verhoolen geseeten
ick stelde mijn leven voor die waerheijt te pant
So most ock doolen ick redelijck verstant
ick redelijck verstant was nauwers gesien
veel menschen stelden ons reden after die hant
dus conde ons ghien goet van veel mens geschien
O Redelijck verstant ghij moet dick op die bien
want redelijck verstant is weijnich geacht
redelijck verstant moet dick voor veel menschen
                            vlien
want veel menschen wijllent al houwen mijt
                            cracht
ghij weijnich volckx weest doch wijsselick bedacht
en neemt met redelijck verstant u ganck
al u acht u veel mens voor tmalle geslacht
en gaet daer om niet an beije sijen manck
Wel goet onderwijs ick weet u danck
dat ghij mijn aldus wel gaet raden
ick hoep dat te doen al mijn leven lanck
godt gehoorsaem te sijn altijt vroech en spaden
Ock bidt ick u vriendelijck doer gods genaden
Of ghij mijt ons wijlt tot veel menschen gaen
want veel menschen sidt so deerlick beladen
hopende onderwijs van u te ontfaen
wat sijn begeerte is suldij wel verstaen
als ghij bij hem coompt uut sijn eijgen
                            reen
wij hebben ons best wel mijt hem gedaen
maer wij conden hem niet stellen te vreen
Wel laet ons mijt malcander gaen heen
tot veel mensch nu rechtevoort
Mijn dunct dat hij hier nu coompt an treen
ick peijns dat hij u wel heeft gehoort
mijn dunct an sijn wesen dat hij niet is gestoort
en mij dunct hij compt ons selfs te gemoet
gaet spreect hem thoe mijt een vriendelijck woort
en ock seer lieflick hem doch bescheijt doet
Hier comen wij an nu mijtter spoet
om u te vertroosten in u droefheijt swaer
U comste valt mijn wel heerlijcke
                            soet
maer tverbeijen heeft mij wel geduert een jaer
Hier comen wij mijt die broeder eenpaer
die u wel sal raden alsoot moet wesen
maer wat hij u gebiet dat moet ghij doen seer claer
dan sult ghij van hem warden gepresen
gaet spreckt hem thoe
Welcoem moet ghij wesen mijn vrient uutgelesen
ick verblijden mij seer doen ick u sach
verhopende dat ghij mij solt genesen
binnen corten tijt noch van desen dach
Die reden waer van doet mijn gewach
en wijlt het mijn vrijmoedich ontcnopen
Om te besien of ick u helpen mach
daer ghij so lang om hebt geroepen
maer thuijs van nering doet ons dat open
dat daer so vast gesloten staet
den gemeen burger gaet daer so seer nae verhopen
nacht ende dach vroech ende laet
Daer tho sal ick u wel geveven raet
ist saeck dat ghij dat sult connen doen
ghij moet sien dat ghij u niet te buijten en gaet
tot genen tijen avont noch noen
Om u bevel te houwen sal ick mijn spoen
tot allen tijen leven als den vromen
maer ick can mijn selven niet bevroen
hoe dat het huijs dus vast is tho gecomen
guet onderwijs
Ick sal u wel helpen uut sulcke dromen
als ghijt ijmmers begeert te weten
so sal ick u vijf of ses articulen nomen
bij gelijckenis sal ick het u uutmeten
wet ghij wel dat adam inden appel heeft gebeten
seer weijnich achtende op gods gebodt
Ock van sodoma en gomorra ist u niet vergeten
achtende niet eens die woorden van lodt
hoe tvolck met noij ock hielden haer spot
maer tginck haer al anders dan sij hadden gedacht
noch veel meer sal ick u verclaren van godt
hoe sij sijn gevaren die sijn woorden niet en acht
Tserpent heeft eva eerst bijgebracht
ende adam gaf eeva ock mede gehoor
waer doer sij beijde naect mosten vluchten onsacht
uut het paradijs dat hadden sij daer voor
het bevel des heren lieten sij gaen te loor
en deden tserpents raet dat deede haer sneven
doen clonck die stem des heren also in haer oor
dat sij voor hem vluchten met schamt en beven
die van sodoma en gomorra hebben ock bedreven
gulsicheijt oncuijsheijt boven maten
nae alle wellust des vleijs gingen sij leven
wije haer die waerheijt seijden gingen sij haten
doen beval die here tverstant wijlt vaten
lodt mijt sijn wijf seer goedertier
dat sij daer uut souden gaen en haer verlaten
want die vrome te versorgen is gods manier
doen liet godt regenen pick solpher en vier
en verbranden vier steden haestich en ras
niemant bleef daer over tsij mensch noch dier
ock beval hij lots huijsvrou op dat pas
dat sij niet om soud sien hoet mijt die steden was
maer sij sach om en achten niet gods vermaen
doen veranderde sij also ick las
in een soudt steen en bleef so staen
so ist ock bij noijs tijden toegegaen
als noij haer straften so werden sij quaet
wat noij haer vermaent sij wijllent niet verstaen
sij lachten mijt hem en spotten vroech en laet
sij brasten sij pronckten sij deden haer eijgen raet
levende in haer wellusten soet
hondert jaer in twintich so daer geschreven staet
driechden godt haer maer sij en nament niet int goet
doen liet godt over haer comen die water vloet
en verdroncken al wat ontfangen hadt
                            tleven
maer noij met hem achsten hoort mijtter spoet
die sijn alleen slech overgebleven
Daer hebt ghij mijn te recht goet antwoort gegeven
noch moet ick u een weijnich vragen
wat pharao tegen godt hadden bedreven
dat hem die heer so swaerlick ginck plagen
Maer hij ginck moijsij met gods volck nae jagen
ende hij meenden haer also te verpletten
maer die heer en wijlden dat niet verdragen
en conden dat wel haest beletten
Om dat hij hem tegen sijn volck ginck versetten
tegent rode meer ginck hij haer stueren
hij meenden haer te vangen in sijn wrede netten
maer die heer die wrocht wonderlijcke kueren
dat water schienden gelijcken twije mueren
en gods volck ginck droech door troode meer
maer pharo met sijn volck most het besueren
hij volchden haer nae maer niemant quammer weer
daer beginck pharao een groot ongneer
hij verdronck daer mijt sijn volck alle gaer
om dat hij gods volck benauden so seer
daer om so creech hij sijn loon aldaer
U woorden vallen wel ende waer
wije hem tegen godt stelt die raeckt in tegenspoet
Ock wije gods bevel acht niet een haer
die straffe des heren over hem comen moet
Om dat davidt ansach een vrouwe soet
welcke vrouwe barsabee heet
so quam over hem lijden met overvloet
hij bedreef ock overspel so ghij wel weet
veel meensch
Datmen urijas inden slach doot smeet
Dat quam door davidt die suptijle geest
doen quam over hem alsulcken leet
want godt steltden hem drie plagen voor somen leest
Oorloch diertijt sterft doen wert hij bevreest
niet wetende wat hij verkiesen sou
hij koos sterft want hij hielt dander noch voort meest
doen sterfter hondert duijsent ick niet en flou
mijt vijf en tachtich duijsent na mijn onthou
Doen worden davidt in sijn hart ontsteecken
want hij
                            creech in sijn hart alsulcken rou
so dat hij tot godt heeft geropen met smeecken
heer spaert mijn volck en wijlt het op mijn
                            wreecken
want ick bijn die geen die gedaen heeft tegen u wijl
doen hielt die sterft op soot wel is gebleecken
het berou dat davidt hadt den heer wel bevil
Ick en mach op u woort niet swijgen stil
ick moet antwoort geven al op u woort
dat ghij tegen den here maecten sulck geschil
met berou uus herten als davidt bracht voort
dan sou die heer op u niet blijven verstoort
maer hij sou u oock verhoren vrij sonder waen
peijnst hoe meijnich duijsent isser door u wel vermoort
want ghij meer overspel en dootslach hebt gedaen
veel mensch hebt ghij u eijgen vrient niet wel verraen
het welcken haer leven ock heeft gecost
en noch blijft ghij opstinaet in u boosheijt staen
hoe soudt ghij van u swaericheij werden verloost
Mijn dunct dat ghij mijn eer schier ontscrost
sijt ghij hier gecomen om mij te bekijven
mijt alle grote spiticheijt ghij tegen mij bost
dus dunct mijn best dat ick gae drijven
neen maer wijlt hier noch een weijnich blijven
ick moet u noch wat voor oogen stellen
mijt goede gelijckenis sal ick u gerijven
ick salt u uutmeten die schriftuer is mijn ellen
denct hoe ghij tvolck gods placht te quellen
als pharao dede jae noch immers so snoot
nacht en dach ghinct ghij gods volck mellen
ghij deet u best om haer te bringen ter doot
ghij lachten alsmen haer bloet vergoot
om sulckx te doen waert ghij een man
maer int eijnde als sulckx die here verdroot
bleeft ghij mijt u anhangers selfs in die pan
This tijt dunct mij dat ick scheij hier van
want ick en weet ghien eer an u te begaen
mij dunct ick mach gaen liever drincken een can
en laten u dan alleen hier staen
Ick moet u noch een weijnich doen vermaen
maer ick peijs ghij naemtet wel verdrach
ick bidt u op mijn woort wijlt gaenge slaen
het gheen daer ick u van sal doen gewach
Loths huijsvrou om dat sij eens omme sach
veranderde in een sout steen en bleef aldaer
hoe menich mael siet ghij om op enen
                            dach
denckende om u goede dagen voorwaer
so deed lots huijsvrou ock daer om plaecht haer godt so swaer
het is die waerheijt ick en liech u niet
en ghij hebt u wellust gevoclcht so meinich jaer
gelijck die van sodoma hoort na dit bediet
en denct hoe dat sij quamen in dat elendich verdriet
en hier voor gaet ghij niet eens schromen
al ist dat u sulckx niet en is geschiet
het is te duchden dat het u noch sal overcomen
Denct hoe haest quam hem over die water stromen
want wat noij haer seijden sij slogent ghien acht
dus gaet het met u noch maer ten sal u niet vromen
die heer sal ock noch met u handelen onsacht
noij worde van sijn volck so dickmael belacht
wat hij haer seijden sij hadden daer in ghien smaeck
en als redelijck verstant u ock sulckx voort bracht
so staect ghij ock dickmael met hem den draeck
Het is al quaet hoe ick het met u maeck
lach ick het is quaet en schreien can ick niet doen
dit is ijmmers voor mij een grote saeck
ghij moet al mee wesen vant nieuwe fatsoen
Bij noijs tijden waren sij mee so Koen
wat noij haer seijden sij slogent al in die wint
sij pronckten sij pralden avent en noen
sij achten noij niet meer dan een kint
alsomen genesis int sesten beschreven vint
also gaet het met u vrij ongelogen
och veel mensch hoe sijt ghij dus verblint
noch meerder dan adam wart ghij bedrogen